b'\n_START_ARTICLE_\nCasa Bac de Roda\n_START_SECTION_\nDescripci\xc3\xb3\n_START_PARAGRAPH_\nEs tracta d\'un edifici, que fa cantonada i adossat al del costat, \xc3\xa9s de planta baixa i dos pisos, amb coberta de teula \xc3\xa0rab a doble vessant. A la fa\xc3\xa7ana principal hi ha tres portes d\'acc\xc3\xa9s a l\'edifici -dues de les quals pertanyen a un magatzem- al damunt de la porta d\'acc\xc3\xa9s a l\'edifici hi ha un \xc3\xb2cul, una finestra i un local comercial. En una placa de marbre hi ha la seg\xc3\xbcent inscripci\xc3\xb3: "En aquesta casa nasqu\xc3\xa9, el dia 28 de maig de 1658 Francesc Maci\xc3\xa0 i Ambert "Bac de Roda", patriota catal\xc3\xa0 que lluit\xc3\xa0 pels drets i les llibertats de Catalunya durant la Guerra de Successi\xc3\xb3. Roda de Ter, 11 de setembre de 2005". Al primer pis totes les obertures tenen brancals i llindes de pedra, hi ha una finestra petita, tres balcons i una finestra. La llinda d\'un dels balcons, m\xc3\xa9s treballada, cont\xc3\xa9 la inscripci\xc3\xb3 de la data 1640. El segon pis presenta una petita finestra, dos balcons arran de fa\xc3\xa7ana i un altre de doble, amb volada._NEWLINE_La fa\xc3\xa7ana posterior, m\xc3\xa9s homog\xc3\xa8nia, t\xc3\xa9 finestres rectangulars al primer pis, una galeria amb tres arcs escarsers -la quarta arcada s\'ha tancat i ara forma part de l\'habitatge- al segon pis. Al tercer pis les obertures tamb\xc3\xa9 sembla que formen una galeria._NEWLINE_El parament est\xc3\xa0 arrebossat i pintat._NEWLINE_D\'aquesta casa entre mitgeres en destaquen dues finestres balconeres situades al primer i segon pis. Totes dues tenen l\'ampit molt poc sortit del plom de la fa\xc3\xa7ana i motllurat, els brancals de pedra ben tallats i disposats de manera regular i la llinda decorada. La finestra del pis superior t\xc3\xa9 una roseta regular i la llinda decorada. La finestra del pis superior t\xc3\xa9 una roseta gravada en baix relleu al centre de la llinda; al costat de la roseta i ha una m\xc3\xa0, tamb\xc3\xa9 gravada en baix relleu i la data de 1640. La finestra del primer pis t\xc3\xa9 una roseta gravada en baix relleu al centre de la llinda envoltada per una motllura decorativa.\n_START_SECTION_\nHist\xc3\xb2ria\n_START_PARAGRAPH_\nAquesta casa, que ja era propietat del besavi de Francesc Maci\xc3\xa0 i Ambert, \xc3\xa9s coneguda per can Quel i tamb\xc3\xa9 per can Maci\xc3\xa0. En unes obres de restauraci\xc3\xb3 s\'ha trobat mitja roda de mol\xc3\xad, fet que posa en evid\xc3\xa8ncia l\'ofici dels avantpassats de Bac de Roda. Se sap que a m\xc3\xa9s, el seu pare feia de traginer i negociant._NEWLINE_El sobrenom de Bac de Roda li ve del cognom de la seva esposa. Al 1672 Francesc Maci\xc3\xa0, als 14 anys, es cas\xc3\xa0 amb la pubilla de la masia del Bac, Anna Maria Bac, i canvi\xc3\xa0 el seu segon cognom pel de la seva esposa. Els seus fills van ser batejats amb els cognoms Bac Maci\xc3\xa0._NEWLINE_Bac de Roda feia de pag\xc3\xa8s i despr\xc3\xa9s feu la carrera militar, durant les guerres contra Fran\xc3\xa7a a finals del segle XVII assol\xc3\xad el grau comandant de fusellers. Era contrari el rei Felip V i lluit\xc3\xa0 a favor de l\'arxiduc Carles d\'Austria. Arrib\xc3\xa0 a coronel i tenia a les seves ordres 600 miquelets que defensaven la causa de l\'arxiduc. El 30 d\'agost de 1713 Vic caigu\xc3\xa9 en mans de les tropes borb\xc3\xb2niques. Bac de Roda fou abandonat pels seus companys i Josep Riera de Vallfogona el va delatar, fou empresonat i el 2 de novembre de 1713 fou penjat a Vic._NEWLINE_Amb la industrialitzaci\xc3\xb3 incipient al segle XVII es constru\xc3\xafren moltes de les cases del nucli antic de Roda. Aquestes dues finestres s\xc3\xb3n un exemple de les obertures que corresponien a una estructura d\'habitatge de dues parets unides per un embigat, de planta baixa i dos pisos.'